Vyf algemene wenke om te begin spaar - Solidariteit WêreldSolidariteit Wêreld
Vyf algemene wenke om te begin spaar
Om te spaar is oor die lange duur baie belangrik, maar om dit nou te doen vir daardie eendag, is vreeslik moeilik. Sommige mense is altyd onseker oor hoe om te begin spaar, terwyl ander weer maklik begin spaar, maar sukkel om volhoubaar te spaar.
Maak klein veranderings
Wanneer jy die besluit neem om te begin spaar, help dit om klein veranderings te maak. Jy hoef nie groot bedrae weg te sit nie, jy kan byvoorbeeld vir jou koffie by die werk maak eerder as om langs die pad te stop vir koffie of selfs vir jou ʼn toebroodjie maak vir middagete eerder as om kos by die kafeteria te koop. Benjamin Franklin het gesê ʼn klein lek kan ʼn groot skip laat sink. Daarom is dit so belangrik om versigtig te wees vir daardie klein ondeurdagte uitgawes.
Maak dit ʼn spanpoging
Om volhoubaar te spaar moet jy seker maak die hele gesin koop in op die idee. Leer jou kinders van ʼn jong ouderdom af hoe om te spaar asook hoe belangrik dit is om te spaar. Dink aan kreatiewe maniere om elke lid van die huishouding aktief betrokke te kry om te spaar.
Maak seker jy begroot
Jy moet te alle tye weet waarop jy jou geld bestee, maak nie saak hoe klein en onbenullig ʼn uitgawe lyk nie. Knyp ʼn tydjie af om deeglike beplanning te doen vir die uitgawes wat die betrokke maand voorlê. Mens het altyd onvoorsiene uitgawes, hetsy jou kind siek word of jou kar se band vervang moet word. Daarom is dit belangrik om voorsiening te maak in jou begroting vir onvoorsiene-uitgawes, en dit sal help as jy nie in jou spaargeld in delf nie.
Vermaak julself tuis
ʼn Mens hoef nie altyd uit te gaan om die kinders te vermaak nie. Soms kan julle in Jan tuisbly se karretjie bly en lekker dinge by die huis doen, byvoorbeeld saam met die kinders om die swembad kuier, of eerder self hamburgers maak as om uit te gaan en te gaan koop.
Betaal met kontant
Wanneer jy ʼn vlooimark besoek of miskien rugby gaan kyk, maak seker dat jy kontant by jou het. Jy kan vooraf besluit hoeveel geld jy kan uitgee, so wanneer jy dan die kontant by jou het beperk jy jouself én het jy beheer oor hoeveel geld jy uitgee.